बोगोटा। मिस यूनिवर्स प्रतियोगिता में बड़ी चूक करने वाले होस्ट स्टीव हार्वे ने अपनी गलती के लिए माफी मांग ली है, लेकिन कोलंबिया के लोग उन्हें माफ करने को तैयार नहीं है। उन पर आरोप लगाए जा रहे हैं कि उन्होंने जानबूझ कर ऐसा किया है।
पिछले रविवार की रात लॉस वेगास में आयोजित मिस यूनिवर्स सौंदर्य प्रतियोगिता में गलती से हार्वे ने फिलीपींस की पिया अलोंजो की जगह मिस कोलंबिया अरियाडना गूटियारेज़ का नाम अनाउंस कर दिया था। इसके 45 सेकंड के बाद उन्हें अपनी गलती का अहसास हुआ और उन्होंने गूटियारेज़ से ताज वापस ले लिया।
इसके बाद अब कोलंबिया में हार्वे को एक खलनायक की तरह देखा जा रहा है। बोगोटा के अखबार एलटियंपो में गूटियारेज़ के कजिन का कहना है कि उन्होंने हमारा ताज चुराया है और हमारे देश के सपनों को बर्बाद किया है। उन्होंने आगे कहा है कि 45 सेकंड के लिए गूटियारेज़ को विजेता बनाकर सार्वजनिक रूप से अपमान किया गया है।
कोलंबिया में सोशल मीडिया पर भी हार्वे को लेकर खूब पोस्ट की जा रही हैं। लोग सवाल उठा रहे हैं कि हार्वे को गलती ठीक करने में इतना वक्त कैसे लग गया? कोलंबिया के अखबार एल पैस ने हेडलाइन में लिखा है कि यह गलती है या धोखा? सोशल साइट्स पर ऐसी तस्वीरें भी पोस्ट हो रही हैं, जिसमें वहां के एक मशहूर ड्रग माफिया को बंदूक लेकर हार्वे का इंतजार करते दिखाया गया है।
दरअसल, कोलंबिया ब्यूटी कॉन्टेस्ट को काफी गंभीरता से लेता है। इसी कारण वहां पर नाराजगी ज्यादा है। पिछली बार की मिस यूनिवर्स विजेता और कोलंबियन सुंदरी पाउलिना वेगा सहित दो कोलंबियन महिलाएं यह टाइटल जीत चुकी हैं। पांच बार यहां की महिलाएं इस प्रतियोगिता में उप-विजेता भी रही हैं।
देश में हर साल करीब 3800 सौंदर्य प्रतियागिताएं होती हैं। यहां के ज्यादातर ब्यूटी कॉन्टेस्ट के नाम लोकल एग्रीकल्चर प्रोडक्ट पर रहते हैं। जैसे मिस कॉफी, मिस युक्का या मिस अनियन। बच्चियों के बीच भी सौंदर्य प्रतियोगिताओं का आयोजन किया जाता है। कोलंबिया के जाने-माने फैशन गुरु पिलर कास्टैनो का कहना है कि इतने बड़े आयोजन में गलती होने के बाद अब असली मिस यूनीवर्स से ज्यादा गूटियारेज़ को दुनियाभर में प्रेम किया जा रहा है।
hin_Deva hin_Deva hin_Deva hin_Deva awa_Deva hin_Deva